同蕭英伯登陳安止嘯堂
作者：郭祥正
朝代：宋

paragraphs: 食訖雨初霽，相將陟高臺。
縹緲臨諸峰，幔卷濃雲開。
秀特不可掩，擎天碧崔嵬。
漳流欲赴海，澎湃西南來。
陰陰荔子木，合抱何年栽。
幽鳥轉枝語，清風與春回。
佛宫四面出，紺碧疑蓬萊。
寓隱得斯地，足以攄君懷。
方庭有蘭芷，近郭無虎豺。
萬事不掛慮，長年效僧齋。
一爲孫登嘯，而與數子諧。
顧我病且老，况復時運乖。
兒歸半道死，旅棺未葬埋。
破甑已棄物，乃非君子儕。
從遊得無玷，泯默甘擯排。